גשר אוגוסטוס (נרני)

**גשר אוגוסטוס** (באיטלקית: **Ponte d’Augusto**) הוא גשר אבן שנבנה בתקופת האימפריה הרומית בעיר נרני  שבמחוז אומבריה, איטליה כחלק מהתשתית של הדרך הרומית העתיקה ויה פלמיניה שחיברה את רומא עם מזרח איטליה. הגשר נבנה מעל נהר נרה  (אחד מיובליו של הטיבר), החוצה את העיר, והיה פעיל במשך כאלף שנה עד קריסתו. כיום נותרה ממנו רק קשת אחת שלמה ושרידיו מוגדרים כאתר לשימור.

## רקע
עם התפשטות האימפריה הרומית ברחבי איטליה ובאירופה התחזק הצורך לבנות תשתית דרכים שתקשרנה את לב האימפריה, רומא, עם רחבי האימפריה. לשם כך נבנו דרכים שהחלו ברומא והמשיכו לקצות האימפריה כמו ויה אפיה (דרומה), ויה פלמיניה (מזרחה), ויה טראיאנה (דרומה), ויה אאורליה (צפונה), ויה קסיה  (צפונה) ועוד.

בחלקים רבים מאיטליה התמודדו בוני הדרכים בתוואי שטח מאתגרים שאילצו אותם לעבור הרים ולחצות נחלים ונהרות. גם בבניית ויה פלמיניה שחצתה את מרכז איטליה הכתיבו פני השטח בנייה של גשרים במהלך חציית נהרות כשאחד הגשרים האלו היה גשר אוגוסטוס.

## ההיסטוריה של הגשר
הערכת ארכאולוגים שגשר אוגוסטוס נבנה בסביבות שנת 27 לפני הספירה והיה בין הגשרים הגדולים ביותר שנבנו באותה תקופה. סקר הארכאולוגי, שנערך על ידי "מחלקת הפיקוח של אומבריה על המורשת הארכאולוגית" מצא שהגשר דרש תחזוקה מתמדת ושלאורך ההיסטוריה ספג הגשר נזקים שדרשו תיקונים משמעותיים כדי שיוכל להמשיך לשמש כדרך. הממצאים הראו שב קרס הגשר והצריך בנייה מחדש. ב גרם שיטפון בנהר נרה לקריסת אחת הקשתות שלא תוקנה והביאה בפועל להשבתת הגשר. ב-1855 קרסה קשת נוספת בגלל עוד שיטפון. פגעים אלו (ונוספים) במבנה הגשר הותירו קשת אחת שלמה על הגדה הדרומית של הנרה. שרידים נוספים פזורים לרוחב הנהר עד גדתו הצפונית. התמוטטות הגשר הימי הביניים הביאה לבניית גשר חלופי במורד הנהר עשוי מעץ.

בשנות ה-70 של המאה ה-20 התבצע תהליך חיזוק הקשתות. ב-2000 ניזוקו הקשתות מרעידת אדמה דבר שאילץ את שלטונות אומבריה להתחיל תהליך לשימורן.

## מבנה הגשר
אורך הגשר היה כ-160 מטר, רוחב הדרך העליונה היה כ-8 מטר בעוד שרוחב בסיסי עמודי הגשר היה כ-20 מטר. עם בנייתו כלל הגשר ארבע קשתות מתוכן שרדו בשלמותן שתי קשתות כשהעמודים של שאר הקשתות וכן חלקים שלהן נמצאים עדיין בקרבת הגשר. הקשתות שנותרו נבנו על גדות הנהר בעוד שהקשתות שהתמוטטו היו אלו שנבנו מעל המים ולכן היו רגישות יותר לשיטפונות. גובה הקשת הגדולה מבין שתי הקשתות שנותרו הוא כ-30 מטר.

במהלך מאה ה-20 הונחה מסילת רכבת לאורך הגדה הצפונית של הנרה דבר שהצריך חציבת מנהרה בשרידי הגשר שעל גדה זו.

במבנה הגשר ניכרת טכניקה ששימשה את הרומים (ובוני גשרים מאוחרים יותר): בראש העמודים ולפני תחילת הקשת קיימת בליטה ששימשה להנחת קורות רוחב ששימשו בסיס לשלד עץ שאפשר את בניית קשת האבנים. בסיום הבנייה הוסר מבנה העץ אך הבליטות נשארו עדות לשימוש בשיטה זו.

 קובץ:Roman cities in Italy and Dalmatia (1910) (14590027330).jpg|צילום של הגשר מ-1910
 קובץ:Rovine Ponte Augusto di Narni.jpg|שרידי הקשתות האחרות של הגשר באפיקו של הנרה
 קובץ:Narni7.jpg|מבט נוסף על הגשר


## הגשר באמנות
הגשר שימש השראה לאמנים רבים מאירופה שנמשכו לנופיה ואתריה של איטליה (חלקם במסגרת הטיול הגדול). בין אמנים אלו ניתן למנות את ויליאם טרנר (שצייר סקיצות של הגשר התלויות במוזיאון טייט בריטניה), ז'אן-בטיסט קאמי קורו (שציורי הגשר שצייר תלויים במוזיאון הלובר בפריז), ג'ון רוברט קוזנס  ואחרים.

 קובץ:Le pont de Narni - Jean-Baptiste Camille Corot - Musée du Louvre Peintures RF 1613.jpg|ציור של הגשר מ-1826 של ז'אן-בטיסט קאמי קורו
 קובץ:Josef Magnus Stäck Blick auf Narni 1866.jpg|גשר אוגוסטוס (מימין) וגשר חדש יותר (משמאל). ציור של ג'וזף מגנוס שטק  משוודיה (1866)
 קובץ:Georg Abraham Hackert - Ruins of the Augustan Bridge at Narni - WGA11015.jpg|הגשר בתחריט של גיאורג אברהם הקרט (Georg Abraham Hackert) מ-1779
 קובץ:Drake, Edward Cavendish - A new Universal Collection of Authentic and Entertaining Voyages and Travels - 1768.JPG|הגשר בתחריט של אדוארד קוונדיש דרייק (Edward Cavendish Drake) מ-1768


## קישורים חיצוניים

* תמונה של גשר אוגוסטוס מהמאה ה-19, באתר getty.edu
* גשר אוגוסטוס, באתר turismonarni.it 
* גשר אוגוסטוס, באתר structurae.net

## הערות שוליים

קטגוריה:אומבריה
קטגוריה:אדריכלות רומית
קטגוריה:איטליה: גשרים